
Fellingstillatelse for en jerv i Tana kommune, Maskevarre beitelag, Bjørnar Halvari
Vi viser til telefonsamtaler der det søkes om fellingstillatelse på jerv for Maskevarre beitelag.

Vedtak

Fylkesmannen i Finnmark gir med dette fellingstillatelse på en (-1-) jerv i Maskevarre-området i Tana kommune. Fellingstillatelsen gjelder fra og med 17. juli til og med 29. juli 2002.

Tillatelsen er gitt med hjemmel i § 12 i Lov om viltet (viltloven) av 29. mai 1981 nr. 38, med senere endringer, og  § 3 i ”Forskrift om forvaltning av bjørn, jerv, ulv og gaupe” av 30.06.00, jf. Direktoratet for naturforvaltnings (DN) brev av 31.05.02 der Fylkesmannen i  Finnmark er gitt myndighet til å forvalte betinget fellingstillatelse på 2 jerv i Finnmark, innen gitt tidsramme og under gitte vilkår.

Begrunnelse for vedtaket

Tillatelsen gis for å forhindre ytterligere tap av sau. Det er funnet 5 lam tatt av jerv siden 15. juli. Av disse er tre undersøkt av SNO. Ytterligere ett lam er funnet skremt ut i et tjern og druknet. Saueflokken er skremt og spredt bort fra det beiteområdet de normalt bruker på denne tida. Det er mistanke om at tapene forårsaket av jerv er større enn det som er dokumentert. I Maskevárre beiteområde har det vært relativt store lammetap forårsaket av jerv de siste 3 til 4 år. Det har blitt gitt flere fellingstillatelser for jerv i området både etter skader på sau og rein de siste år. Det ble skutt to jerv på fellingstillatelser i vinter i nedre del av Tana.

Andre forebyggende tiltak er vanskelig å tenke seg, men tidligere nedsanking vil bli vurdert i samråd med saueeierne dersom skadeomfanget blir stort og felling ikke lykkes. 

Fylkesmannen anser bestandssitusjonen for jerv i Finnmark for å være god, og felling av en jerv i dette området kommer ikke i konflikt med målsetningen om en sammenhengende levedyktig bestand av jerv i Nord-Norge og Nord-Trøndelag. 

Fellingstillatelsen gis på følgende vilkår:

1. Tillatelsen gjelder f.o.m. i dag onsdag 17. juli t.o.m. mandag 29. juli 2002.

2. Tillatelsen gjelder i beiteområdet til Maskevarre beitelag i deler av Tana kommune. 

3. På fellingslaget står oppført Truls Halvari (fellingsleder), Bjørnar Halvari, Magnar Aslaksen og Jan Arne Mudenia. Alle medlemmer i fellingslaget skal være kjent med gjeldende vilkår for fellingstillatelsen. Eventuelle nye medlemmer på fellingslaget må innmeldes til Fylkesmannens miljøvernavdeling før de kan delta i fellingen.

4. Deltakerne i fellingsforsøket forplikter seg til å utøve fellingen på en human og sikkerhetsmessig forsvarlig måte, jf. viltlovens § 19. Fylkesmannen skal holdes løpende orientert om utfallet av fellingsforsøket og skal rådføres ved viktige avgjørelser. Fjelltjenesten i Tana skal holdes orientert om fellingsforløpet. 

5. Ved felling kan det benyttes hagle eller rifle. Ved bruk av rifle skal det brukes minimum kaliber 222.R, med ekspanderende prosjektil (blyspiss, hullspiss e.l.), med minimum anslagsverdi på 980 joule på 100 meters avstand.

6. Utført felling skal straks meldes til Fjelltjenesten avd. Tana og til Fylkesmannens miljøvernavdeling (tlf. 78 95 03 67). Meldingen skal inneholde opplysninger om tid og sted for fellingen. Fellingstedet skal påvises dersom Fylkesmannen ber om det.

7. Fellingslaget plikter å forvisse seg om at påskutt dyr er truffet. Dersom jerv såres under forsøk på felling, skal fellingslaget gjøre det de kan for å få avlivet jerven. Dersom ettersøk av eventuelt såret dyr etter første dag er uten resultat, skal lederen for fellingslaget underrette Viltnemda og Fylkesmannen. Medlemmene i det oppnevnte fellingslaget skal da uten godtgjørelse bistå Viltnemda i det videre ettersøket.

8. Jerv som blir felt skal ivaretas og håndteres på en slik måte at skrotten ikke ødelegges eller forringes unødig. Felt dyr skal så raskt som mulig bringes til Fjelltjenesten avd. Tana. Felt jerv tilhører Viltfondet.

9. Fylkesmannen vurderer bestandssituasjonen og skadesituasjonen fortløpende, og kan på eget initiativ oppheve denne tillatelsen. 

Fylkesmannen dekker dokumenterte utgifter i forbindelse med fellingen med inntil kr. 10 000,- dersom jerv felles. Det bes om at originale kvitteringer for utlegg vedlegges. Beløpet kan ikke brukes til å avlønne oppnevnte jegere. Dersom felling ikke lykkes dekkes ingen utgifter.

Vedtaket kan påklages til Direktoratet for naturforvaltning innen 3 uker etter mottakelsen av dette brev, jf. forvaltningslovens kap. IV, § 28 og 29. Eventuell klage begrunnes og sendes via Fylkesmannen.

Med hilsen

Ørjan W. Jenssen 
Johannes Abildsnes

fung. fylkesmiljøvernsjef
førstekonsulent

